b'\n_START_ARTICLE_\nPendolino\n_START_PARAGRAPH_\nPendolino (iz italijanske besede pendolo, ki v prevodu pomeni nihalo oz. nihati) je splo\xc5\xa1no skupno poimenovanje za italijansko skupino hitrih nagibnih vlakov, ki so v uporabi na \xc5\xbeeleznicah v Italiji, \xc5\xa0paniji, na Poljskem, v Sloveniji, na Finskem, v Rusiji, na \xc4\x8ce\xc5\xa1kem, Slova\xc5\xa1kem, v Zdru\xc5\xbeenem kraljestvu, \xc5\xa0vici in na Kitajskem._NEWLINE_Njihova posebnost je, da se ob vo\xc5\xbenji v ovinek nagibajo, zaradi nagiba pa lahko skozi ovinke vozijo do 35% hitreje kot vlaki s togim podvozjem.\n_START_SECTION_\nETR 401\n_START_PARAGRAPH_\nZa\xc4\x8detek razvoja vlakov tipa Pendolino sega v leto 1970, ko je bil izdelan prvi prototip. Po \xc5\xa1tevilnih izbolj\xc5\xa1avah in \xc5\xa1tevilnih opravljenih testih so leta 1975 izdelali prvi vlak tipa Pendolino, z oznako ETR 401. Tedaj je bil to vlak najvi\xc5\xa1jega standarda, vozil pa je na progi med Rimom in Neapljem. \xc5\xbdal pa je zaradi tedanje italijanske politike, ki ni vzpodbujala \xc5\xbeelezni\xc5\xa1kega prometa, projekt obstal na stranskem tiru in ni do\xc5\xbeivel nadaljnjega razvoja.\n_START_SECTION_\nETR 450\n_START_PARAGRAPH_\nLeta 1982 so se italijanske \xc5\xbeeleznice odlo\xc4\x8dile za ponoven zagon projekta. Odkupile so nagibno tehnologijo propadlega britanskega projekta APT ter popolnoma spremenile vle\xc4\x8dni sistem. Tako so leta 1987 predstavile nov model ETR 450. Vlak se na ovinkih lahko nagne do 13\xc2\xb0, njegov vle\xc4\x8dni sistem pa je razporejen po celotni dol\xc5\xbeini vlaka, kar omogo\xc4\x8da la\xc5\xbeje nagibanje. ETR 450 vozi po celi Italiji, njegova hitrost v komercialni uporabi pa je okoli 250 km/h.\n_START_SECTION_\nETR 460\n_START_PARAGRAPH_\nLeta 1993 je bila predstavljena naslednja generacija vlaka Pendolino in sicer model ETR 460, katerega dizajn je prispeval italijanski industrijski oblikovalec Giorgetto Giugiaro (pri nas znan kot oblikovalec avtomobila Yugo). ETR 460 je vseboval \xc5\xa1tevilne izbolj\xc5\xa1ave, ki so \xc5\xa1e dodatno dvignile raven potovanja. Nagib na ovinkih je bil zaradi varnostnih razlogov zmanj\xc5\xa1an na 8\xc2\xb0. Vlak ima nizko osno obremenitev (14,5 ton/ os), kar je takrat pomenilo, da je ovinke premagoval do 35% hitreje kot ostali vlaki brez nagibne tehnologije.\n_START_SECTION_\nETR 310 v Sloveniji\n_START_PARAGRAPH_\nSlovenske \xc5\xbeeleznice imajo v uporabi tri kompozicije tipa Pendolino ETR 310 (varianto tipa ETR 460), pri nas so znane tudi kot vlaki ICS (Intercity Slovenia). Ti vlaki vozijo na relaciji Maribor-Ljubljana od leta 2000. Kasneje so bili vpeljani tudi na relaciji Koper-Ljubljana-Maribor (nekajkrat na teden) in Maribor-Graz (Gradec)._NEWLINE_Slovenska razli\xc4\x8dica vlaka Pendolino ETR 310 ima dva razreda: 2. razred in 1. razred. Vagoni so pri vsakem vlaku trije, prostora v njih pa je za okoli 160 potnikov. Najve\xc4\x8dja dovoljena hitrost vlakov Pendolino ETR 310 je 200 km/h, vendar je zaradi veljavne zakonodaje v Republiki Sloveniji pri nas omejena na najve\xc4\x8d 160 km/h (na odseku proge Pragersko-Maribor). Rekordna hitrost, ki jo je vlak dosegel na slovenskih tirih sicer zna\xc5\xa1a 207 km/h, dose\xc5\xbeena pa je bila na odseku proge Pragersko-Maribor (v postopku testiranja in pridobitve homologacije vozila).\n_START_SECTION_\nETR 470\n_START_PARAGRAPH_\nKasneje sta iz\xc5\xa1li \xc5\xa1e izbolj\xc5\xa1ani razli\xc4\x8dici ETR 460 in sicer ETR 470 za italijansko-\xc5\xa1vicarsko podjetje Cisalpino ter ETR 480 za italijanskega operaterja Trenitalia.\n_START_SECTION_\nNew Pendolino (ETR 600 in ETR 610)\n_START_PARAGRAPH_\nLeta 2000 je francoska dru\xc5\xbeba Alstom kupila dru\xc5\xbebo Fiat Ferroviaria, ki je dotedaj razvijala vlakovne kompozicije tipa Pendolino. Leta 2006 je bila predstavljena nova generacija poimenovana\xc2\xa0\xc2\xbbNew Pendolino\xc2\xab. Konstruirana sta bila dva nova vlaka ETR 600 in ETR 610, ki sta izpolnjevala zahteve podjetij Cisalpino in Trenitalia. Vlaka imata veliko izbolj\xc5\xa1av glede na prej\xc5\xa1njo generacijo. Da bi izbolj\xc5\xa1ali zanesljivost je bila pove\xc4\x8dana vle\xc4\x8dna mo\xc4\x8d vozila, povi\xc5\xa1ala pa se je tudi raven redundance komponent in opreme. Vlaka pa sta dobila tudi stilske izbolj\xc5\xa1ave tako zunanjosti kot tudi notranjosti. Razlika med ETR 600 se od ETR 610 je, da je ETR 610 narejen za Nem\xc4\x8dijo in \xc5\xa0vico in podpira napetosti in signalizacije po tamkaj\xc5\xa1njih uporabljenih standardih.'